Vier pasiënte sterf glo weens stakingDr. Joe Phaahla tydens Donderdag se mediakonferensie. (Foto: Twitter) Vandeesweek se staking van die vakbond Nehawu hét toe, soos gevrees is, die lewe van staatspasiënte geëis. Joe Phaahla, minister van gesondheid, het Donderdag onthul dat minstens vier staatspasiënte se dood direk met die staking verbind word. Die departement van gesondheid is nou besig om regsadvies in te win. Stakende gesondheidswerkers kan intussen regmaak om nie hierdie maand betaling te ontvang nie. Dissiplinêre stappe kan ook moontlik binnekort volg. Phaahla het die media Donderdagoggend tydens ŉ mediakonferensie by die Charlotte Maxeke-hospitaal in Johannesburg toegespreek. Hy sê die situasie het by verskeie hospitale verbeter sedert daar in die Vrystaat, Gauteng, KwaZulu-Natal, Noord-Kaap én die Oos-Kaap interdikte bekom is om enige verdere staking te verbied. Volgens Phaahla kon ook dié akademiese hospitaal sy bedrywighede Donderdag hervat nadat talle stakers Woensdag buite die hospitaal byeengekom het. (Foto: Nehawu/Facebook) Hoewel daar steeds gestaak word, kon al die hospitaal se klinieke en sale sedert Donderdagoggend teen meer as 90% funksioneer. Die Bheki Mlangeni-, Kopanong-, Sebokeng-, Thelle Mogoerane- en Helen Joseph-hospitaal in Gauteng het egter toe nog toe ontwrigtings as gevolg van stakings ervaar. Daar word ook nog buite die Chris Hani Baragwanath- akademiese hospitaal in Soweto gestaak en die hoofingang was teen Donderdagoggend nog versper. Die situasie in die hospitaal was egter stabiel ten tye van die mediakonferensie, aldus die minister. Die departement van gesondheid in KwaZulu-Natal het intussen veiligheid opgeskerp terwyl sy Vrystaatse eweknie ernstige siek pasiënte in die waakeenheid van sommige hospitale na private hospitale oorgeplaas het. Die grootste gedeelte van dié provinsie was egter teen Donderdagoggend aansienlik kalmer. Dit is ook die situasie in die Noord-Kaap, hoewel klinieke in Barkly-Wes nog Donderdagoggend deurgeloop het onder ontevrede gesondheidswerkers. Maroela Media het vroeër berig Nehawu is een van die vakbonde betrokke in ŉ loongeskil met die regering. Die departement van staatsdiens en administrasie bied ŉ salarisverhoging van 4,7% aan. Die vakbonde eis egter salarisverhogings van tussen 10% en 12%. WATCH: The Minister of @HealthZA, Dr Joe Phaahla reiterates that government remains concerned with the ongoing NEHAWU strike that is impacting the rendering of health services. pic.twitter.com/6kM0J1UAUB — Gauteng Health (@GautengHealth) March 9, 2023